Na temelju članka 5. stavka 1. točke 6. i stavka 11. Zakona o sigurnosti prometa na cestama (Narodne novine 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23 i 145/24), članka 104. stavka 1. točke 3. Zakona o komunalnom gospodarstvu (Narodne novine 68/18, 110/18, 32/20 i 145/24) i članka članka 31. Statuta Općine Konavle (Službeni glasnik Općine Konavle 7/21 - pročišćeni tekst), Općinsko vijeće Općine Konavle na 26. sjednici, održanoj \_\_\_\_\_ godine donijelo je

**ODLUKU**

**o javnim parkiralištima na području Općine Konavle**

**Članak 1.**

Ovom se Odlukom o javnim parkiralištima na području Općine Konavle (u daljnjem tekstu: Odluka) određuje povjeravanje obavljanja uslužne komunalne djelatnosti usluge parkiranja te uređuju uvjeti korištenja javnih parkirališta, nerazvrstanih cesta i drugih površina javne namjene za parkiranje vozila.

**Članak 2.**

(1) Pod uslugama parkiranja na uređenim javnim površinama kao uslužnom komunalnom djelatnošću podrazumijeva se upravljanje tim površinama, njihovo održavanje, naplata i kontrola naplate parkiranja i drugi poslovi s tim u vezi te obavljanje nadzora i premještanje parkiranih vozila na površinama javne namjene sukladno posebnim propisima.

(2) Uslužna komunalna djelatnost iz stavka 1. ovoga članka povjerava se trgovačkom društvu Čistoća i zelenilo Konavle d.o.o., Bistroće 70, Čilipi, OIB 10165352762 (u daljnjem tekstu: Isporučitelj komunalne usluge), na neodređeno vrijeme.

(3) Isporučitelj komunalne usluge dužan je uslužnu komunalnu djelatnost usluge parkiranja na uređenim javnim površinama obavljati u skladu:

 - s ovlastima iz ove Odluke te svim propisima koji uređuju obavljanje navedene uslužne komunalne djelatnosti,

 - s načelima komunalnog gospodarstva,

 - s odredbama sklopljenog ugovora s Općinom Konavle,

 - s pravilima struke, redovito, savjesno i s pozornošću dobrog gospodara.

(4) Općina Konavle i isporučitelj komunalne usluge sklapaju ugovor kojim uređuju međusobna prava i obveze glede obavljanja djelatnosti.

**Članak 3.**

(1) Isporučitelj komunalne usluge u svrhu obavljanja komunalne djelatnosti usluge parkiranja u skladu sa Zakonom o komunalnom gospodarstvu i propisima donesenim na temelju tog Zakona te u skladu s posebnim propisima, ovom Odlukom i uz prethodnu suglasnost Općinskog vijeća Općine Konavle donosi opće uvjete kojima kao isporučitelj komunalne usluge utvrđuje uvjete pružanja odnosno korištenja komunalne usluge parkiranja, međusobna prava i obveze isporučitelja i korisnika komunalne usluge parkiranja i način mjerenja, obračuna i plaćanja isporučene komunalne usluge parkiranja (dalje u tekstu: Opći uvjeti) na području Općine Konavle i sklapa s korisnikom komunalne usluge ugovor o isporuci komunalne usluge parkiranja, ako ovom Odlukom i Općim uvjetima nije drugačije određeno.

(2) Isporučitelj komunalne usluge dužan je donijeti cjenik komunalnih usluga parkiranja te za njega, kao i za svaku njegovu izmjenu ili dopunu, pribaviti prethodnu suglasnost načelnika Općine Konavle.

**Članak 4.**

(1) Javna parkirališta mogu biti stalna ili privremena, ulična ili izvan ulična.

(2) Stalna javna parkirališta su parkirališta na kojima se parkiranje naplaćuje tijekom cijele kalendarske godine.

(3) Privremena javna parkirališta su parkirališta na kojima se parkiranje naplaćuje tijekom privremene regulacije prometa, organizacije prigodnih manifestacija, priredbi i slično.

(4) Ulična javna parkirališta su parkirališta posebno označena propisanom horizontalnom ili vertikalnom signalizacijom na kolniku i nogostupu na nerazvrstanim cestama u skladu s propisima o sigurnosti prometa te tehničkom dokumentacijom.

(5) Izvan ulična javna parkirališta su parkirališta koja se nalaze izvan kolnika, a označena su propisanom vertikalnom ili horizontalnom signalizacijom u skladu s ovom odlukom i prostorno su definirana posebnim projektom.

**Članak 5.**

(1) Javno parkiralište može biti uređeno kao otvoreno ili zatvoreno javno parkiralište.

(2) Otvoreno javno parkiralište je parkiralište bez automatske i poluautomatske kontrole ulaza i izlaza.

(3) Zatvoreno javno parkiralište je parkiralište sa automatskom i poluautomatskom kontrolom ulaza i izlaza odnosno kontrolom ulaza i izlaza putem ovlaštene osobe Isporučitelja komunalne usluge.

**Članak 6.**

Parkiranje na javnom parkiralištu s naplatom može biti s ograničenim ili neograničenim vremenom trajanja parkiranja.

**Članak 7.**

(1) Javna parkirališta moraju imati oznaku parkirališne zone, dopuštenog trajanja parkiranja, vremena naplate parkiranja, visinu naknade za parkiranje i načinu naplate parkiranja.

(2) Javna parkirališta s naplatom moraju biti označena prometnom signalizacijom u skladu s propisima o sigurnosti prometa na cestama i s važećim podzakonskim propisom kojim se propisuje namjena, vrsta, značenje, oblik, boja, dimenzije, karakteristike i postavljanje prometnih znakova, signalizacije i opreme na cestama, koje se koriste za cestovni promet.

(3) Ako to zakonom nije drugačije propisano parkirališno mjesto na javnim parkiralištima označava se bijelom horizontalnom signalizacijom.

**Članak 8.**

(1) Javna parkirališta s naplatom svrstavaju se u dvije (2) parkirališne zone.

 - 1. zona,

 - 2. zona,

**Članak 9.**

(1) Zona 1. obuhvaća sljedeće područje:

 Izvan ulična parkirališta: Autobusni kolodvor

(2) Zona 2. obuhvaća sljedeće područje:

 Izvan ulična parkirališta: Bogišićeva Tiha

 Ulična parkirališta: Put Tihe (od kućnog broja 1 do kućnog broja 22)

**Članak 10.**

(1) Pravo parkiranja na parkingu iz članka 9., stavka 2., točka 1. ostvaruju osobe sa stalnim prebivalištem u ulicama Tiha, Plosni rat i Bogišićeva tiha.

(2) Svaka osoba s s prebivalištem u ulicama navedenim u prethodnom stavku i s važećom vozačkom dozvolom ima pravo na isključivo jednu parking kartu za osobno vozilo koje glasi na njezino ime.

(3) Parkirališna mjesta na parkingu iz članka 9., stavka 2., točka 1. označavaju se natpisom „Samo za stanare“.

**Članak 11.**

(1) Pravo parkiranja na parkingu iz članka 9., stavka 2., točka 2. ostvaruju isključivo osobe sa stalnim prebivalištem na adresama u ulici Put Tihe od kućnog broja 1 do kućnog broja 22.

(2) Svaka osoba s prebivalištem na adresama u ulici navedenoj u prethodnom stavku može na parkingu iz članka 9., stavka 2., točke 2. istovremeno parkirati isključivo jedno vozilo.

(3) Parkirališna mjesta na parkingu iz članka 9., stavka 2., točka 2. označavaju se natpisom „Samo za stanare“.

**Članak 12.**

Sukladno odredbama Zakona o sigurnosti prometa na cestama na područjima iz članka 9. ove Odluke isključuju se površine:

 1. na udaljenosti manjoj od pet (5) metara od pješačkog prijelaza;

 2. na raskrižju i na udaljenosti manjoj od pet (5) metara od najbližeg ruba poprečnog kolnika;

 3. na dijelu kolnika koji je kao stajalište za vozila javnog prijevoza putnika obilježen oznakama na kolniku ili prometnim znakom;

 4. ispred kolnog ulaza u zgradu, sklonište, dvorište ili garažu, iznad priključka na vodovodnu mrežu i ulaza u kanalizaciju ili drugu komunalnu mrežu te na mjestima rezerviranim za vozila opskrbe ili na mjestima namijenjenim za odlaganje kućnog otpada, ispred i na vatrogasnim i drugim komunalnim i javnim prolazima i prilazima;

 5. na dijelu ceste gdje bi širina slobodnog prolaza od zaustavljenog ili parkiranog vozila do neisprekidane uzdužne crte na kolniku ili do neke zapreke na cesti bila manja od tri (3) metra, odnosno do suprotnog ruba kolnika manja od četiri (4) metra odnosno u krugu od tri (3) metra od posebnim oznakama na kolniku označenog podzemnog ili nadzemnog hidranta,

 6. na mjestu na kojem bi vozilo zaklanjalo postavljeni prometni znak ili uređaj za davanje znakova prometnim svjetlima,

 7. na nogostupu i pješačkoj zoni,

 8. na mjestu rezerviranom za parkiranje vozila osoba s invaliditetom.

**Članak 13.**

(1) Za korištenje javnih parkirališta s naplatom korisnik mora imati valjanu parkirališnu kartu.

(2) Valjana parkirališna karta je ona karta koja je plaćena za:

 1. parkirališnu zonu u kojoj se koristi usluga parkiranja;

 2. vrijeme korištenja parkiranja, odnosno za razdoblje na koje je sklopljen ugovor o korištenju javne parkirališne površine;

 3. vozilo registarske oznake koja je ispisana na karti, kada se karta kupuje za određeno vozilo.

(3) Parkirališna karta se može izdati u materijaliziranom i nematerijaliziranom obliku.

(4) Materijalizirana karta izdaje se na papiru ili drugom odgovarajućem mediju.

(5) Nematerijalizirana karta izdaje se kao potvrda u elektroničkom obliku.

(6) Parkirališna karta izdaje se kao satna, višesatna, dnevna, tjedna, mjesečna i godišnja karta za određenu parkirališnu zonu, sukladno Općim uvjetima Isporučitelja komunalne usluge.

(7) Izgled i sadržaj parkirališnih karata za parkiranje na javnim parkiralištima s naplatom određuje Isporučitelj komunalne usluge uz suglasnost Upravnog odjela Općine Konavle nadležnog za promet.

**Članak 14.**

Za parkiranje na javnim parkiralištima plaća se naknada svakim danom od 0:00 do 24:00 sata.

**Članak 15.**

(1) Za korištenje javnih parkirališta pod povlaštenim uvjetima Isporučitelj komunalne usluge izdaje povlaštenu parkirnu kartu (u daljnjem tekstu: povlaštena karta) sukladno Općim uvjetima.

(2) Uvjete za stjecanje i korištenje, kao i postupak izdavanja povlaštene karte detaljnije uređuje Isporučitelj komunalne usluge u Općim uvjetima polazeći od javnog interesa, objektivnog i razumnog opravdanja odnosno legitimnog cilja koji se time postiže.

(3) Javna parkirališta za koja se može kupiti povlaštena karta određuje Isporučitelj komunalne usluge.

**Članak 16.**

Nadzor nad parkiranjem vozila na javnim parkirališnim površinama obavlja ovlaštena osoba isporučitelja komunalne usluge i prometno redarstvo Općine Konavle.

**Članak 17.**

Ova Odluka stupa na snagu osmog dana od dana objave u Službenom glasniku Općine Konavle.

Predsjednik Općinskog vijeća

 Ivo Simović

KLASA: 363-01/25-01/88

URBROJ: 2117-2-01/01-25-1

Cavtat